**Projektas “Savas Vilnius”**

“Vilniaus pažinimas neturi jokių geografinių, kalbinių arba istorinių ribų. Vilnius kaip vanduo: judrus ir visada nepastovus, ir dėl to reikia su juo susitikti, jį skaityti, matyti ir atpažinti, tarsi jis būtų svetima, kitam priklausanti erdvė. Bet koks Vilniaus savinimasis gimdo tik aklą jo pažinimą – tuščią, nykią teritoriją, fantazijos vakuumą, užpildytą pilka, beasmenių istorijų monotonija. Tik kito, svetimo, vaizduotės galia Vilnius atsiveria tarsi neregėtas stebuklas – nežinomybė Europos šerdyje.” Laimonas Briedis, knygos “Vilnius. Savas ir svetimas” autorius

Šiuo metu Vilniaus apskrityje gyvena 54,9% lietuvių, 25,4% lenkų, 11,6% rusų, ir kitų tautybių žmonių (Lietuvos Statistikos Departamentas, 2011). Pagal atliktus tyrimus, apie 20% lietuvių nenorėtų kaiminystėje gyventi su lenkais (”Tyrimas apie Lietuvos Lenkų ir Lenkijos įvaizdį Lietuvos visuomenėje”, 2012). Šie santykiai tampa kliūtimi taikiai sugyventi viename mieste – Vilniuje. Abi tautos nori pabrėžti savo teises į šį miestą, tačiau geriausias būdas tai padaryti – kartu spręsti miesto problemas. Todėl šis projektas yra skirtas lietuvių ir lenkų vaikams, kurio metu jie galės bendradarbiauti, pažinti vieni kitus ir pasitelkę savo vaizduotę padėti savo Vilniuj bei parodyti pavyzdį suaugusiems.

Projektas yra skirtas mokyklinio amžiaus vaikams ir jaunimui iš lietuvių ir lenkų mokyklų Vilniuje. Trys darbo grupės nuo 14 iki 18 metų, po 4 lietuvių ir lenkų moksleivius kiekvienoje kartu spręs skirtingas Vilniaus miesto problemas. Jiems padės Vilniaus savivaldybės atstovai – moksleiviai galės pasitarti su jais bei patys nuspręsti su kokiomis problemomis jie norėtų kovoti ir kokias iniciatyvas sukurti. Kiekviena darbo grupė turės po kelis savanorius, kurie jiems padės išspęsti iškilusias dilemas.

**Tikslas:**

Skatinti dviejų tautų, lietuvių ir Lietuvos lenkų bendradarbiavimą dėl taikaus gyvenimo viename mieste – Vilniuje.

**Uždaviniai:**

* Vystyti savanorių kompetencijas konfliktų transformacijos, tarpkultūrinio dialogo ir žmogaus teisių srityse ir suteikti lyderiavimo įgųdžių;
* gerinti lietuvių ir lietuvos lenkų santykius per bendradarbiavimą dėl vieno tikslo;
* skatinti jaunimą mąstyti kritiškai, rodyti iniciatyvą ir suteikti galimybę teigiamai keisti savo miestą ir stiprinti pilietiškumą;
* skatinti žmones rūpintis Vilniaus miesto problemomis;
* skatinti jaunimo užimtumą.

**Projekto eiga:**

* Mokymai savanoriams – apie identitetą, tarpkultūrinį dialogą ir žmogaus teises. Į programą taip pat įtrauktas komandos formavimas, savanoriai supažindinami su Europos Taryba ir Jaunimo Taikos Ambasadorių programa.
* Savanoriai pradeda dirbti su savo darbo grupėmis – moksleiviai susipažįsta dėka savanorių duodamų komandos formavimo užduočių, susitinka su Vilniaus savivaldybės nariais, kurie padeda jiems žiniomis apie Vilnių. Moksleiviai ir savanoriai susitinka vieną – du kartus per savaitę ir vysto savo projektus.
* Po savaitės visi moksleiviai susitinka savaitgaliui – aptariamas darbas kartu, pasidalinama idėjomis. Savanoriai rengia užduotis, kurios butų naudingos moksleiviams (konflikto transformacija, tarpkultūrinis bendradarbiavimas, komandos statymas). Darbo grupės gali toliau vystyti savo projektus.
* Tęsiasi savaitiniai moksleivių susitikimai.
* Vyksta paskutinitis moksleivių savaitgalinis susitikimas – aptariami rezultatai, moksleivių prašoma įvertinti savo pasikeitimus per projekto laikotarpį. Likęs laikas skiriamas paruošti savo projektų pristatymus.
* Vyskta projektų pristatymas. Šioje šventėje dalyvauja mokytojai, tėvai, sponsoriai, Vilniaus savivaldybės ir Europos Tarybos nariai, kiti autoritetais laikomi žmonės bei žurnalistai.
* Po projekto vyksta jo įvertinimas. Savanoriai ir moksleiviai toliau tęsia susitikimus dėl projekto pratęsimo. Jeigu nusprendžiama projetą tęsti, pateikiamos paraiškos finansavimui gauti.

**Savanorių pareigos:**

* Spręsti darbo grupėse iškilusias problemas ir padėti vystyti jų projektus;
* bendradarbiauti su Vilniaus savivaldybe ir kitomis organizacijomis ir sponsoriais;
* ieškoti būdų skatinti moksleivių bendravimą už projekto ribų;
* tvarkyti socialinį tinklapį ir skleisti informaciją apie projektą;
* viso projekto metu, kas dvi savaites vertinti darbo grupių progresą ir savo darbą;

Projekto koordinatorė Deimantė Narijauskaitė

Youth Peace Ambassadors narė

CISV Lietuva tarybos narė

 deimantenar@gmail.com

tel: +37069943700

Projektą rengia CISV Lietuva pagal Europos Tarybos Youth Peace Ambassadors programą

